**A Vanyarci Evangélikus Egyházközség rendkívüli hírlevele**

**2020. április 10-én, Nagypénteken, koronavírus járvány idején**

Igehirdetési alapige: Máté evangéliuma 27,31-50

Keresztyén Gyülekezet, kedves Testvéreim az Úr Jézus Krisztusban!

Évekkel ezelőtt történt. Kora tavasszal, nagyhét idején egy népes cigánycsalád vonult felfelé a parókia melletti úton haza a partra. Az édesapa súlyosan ittas állapotban mindenfélét kiáltozott. Teljesen egyértelmű volt, hogy az alkohol beszélt belőle. Valami nyilván nagyon felbosszantotta, vagy elégedetlen volt valamivel – talán az egész életével - , egyre inkább azt kiabálta: „ma valaki meg fog halni”. Erre mindenkiből kitört a riadalom és mindenfélét kiáltoztak. Az édesapa figyelme egyre inkább felesége felé fordult, és rárivallt: „te fogsz meghalni”. Még nagyobb lett a rémület. Erre az egyik fiúgyermek odaugrott apja elé és ösztönösen azt mondta: „ne anya, inkább én”. Megragadó és megható volt ez a felajánlás. Még a részeg édesapa is elcsendesedett, és persze senki sem halt meg azon estén ott a cigányparton.

2000 évvel ezelőtt, azon a napon, három embernek kellett meghalnia. Csúfos keresztfán szenvedtek, amely a legkegyetlenebb kivégzési mód volt. Hosszú órákig vagy akár napokig is szenvedett az elítélt. Ketten a lázadás és gyilkosság miatt joggal mennek a keresztre, méltó a büntetésük. Az egyik keresztre feszített viszont semmi rosszat nem tett. Akkor hogyan és miért történhetett ez meg vele? Ma is hallunk olykor, főleg az Egyesült Államokból olyan híreket, hogy hosszú évek, vagy akár 20-30 éve börtönben ülő elítéltről derül ki az ártatlansága. A legújabb modern DNS kutatás lehetővé teszi, hogy a régen eltett mintákat újra elemezzék, és kiderül az igazság. A legtöbbször úgy, hogy az új DNS vizsgálat segítségével megtalálják a valódi tettest is.

Jézus esetében már akkor és ott tudni lehetett, hogy ártatlan. Nála nem valami jogi tévedés következménye a kereszthalál. Hiszen a római helytartó Pilátus, a jog és hatalom embere, pusztán a tények ismeretében fel akarja menteni Jézust. De olyan fenyegetést kap a zsidók részéről, amely elsodorja igazságérzetét. „Ha ezt szabadon bocsátod, nem vagy a császár barátja.” Az egzisztenciáját, a jövőjét, a karrierjét érinti ez a mondat, megtalálták a gyenge pontját. És kiszolgáltatja nekik Jézust. Ilyen a bűn természete, mindenkinek van gyenge pontja, ahol megfogható. Kinek ez, kinek az, de a bűn mindig Jézus ellen fordít, Jézus ellenségévé tesz.

Jézus körül ott látjuk a katonákat. Gúnyolják és gyalázzák őt. Őket nem érdeklik a nagy kérdések, ki miért hal meg, joggal vagy anélkül. Nincs bennük részvét, pusztán a munkájukat végzik. Ők csak eszközei a hatalmi gépezetnek, ők a végrehajtók. Jézusra római katonaruhát adnak, kezébe nádszálat, a fejére töviskoronát. Lám, ilyen a zsidók királya. Ezzel nem csak Jézust, hanem az egész zsidó népet gúnyolják. Milyen nép az, amelyiknek ilyen a királya? Csak ilyen uralkodót és Messiást tud kiállítani ez a nép? Hát ennyit ér az összes magasztos várakozás, okuljon belőle mindenki. Fogalmuk sem volt ezeknek a szerencsétlen katonáknak, akik még a kereszt alatt is csak a maguk hasznát lesték, ruháin megosztoztak, köntösére pedig sorsot vetettek, hogy még így is, ebben az értetlen állapotukban is próféciát teljesítenek be. Hatalmas dolog részesei, de őket csak az érdekli, mi hasznuk lesz belőle, mi esik le nekik a keresztek alatt. A 22. zsoltárban ezt olvassuk: „**Átlyukasztották kezemet, lábamat. Megszámlálhatnám minden csontomat, ők pedig csak bámulnak és néznek rám. Megosztoznak ruháimon, köntösömre sorsot vetnek.”** Sejtelmük sincs, hogy akivel gúnyolódnak, valóban király, és már nem csak egy hatalom alá vetett, katonai megszállás alatt szenvedő népnek a királya.

Dániel próféta könyvének 7. fejezetében Dániel leírja azt a különös látomást, amelyet az Isten nyilatkoztatott ki neki a világbirodalmakról. Az ég négy szele felkorbácsolta a nagy tengert. A tengerből négy állat emelkedett fel. Az első sasszárnyakkal rendelkező oroszlán, a második medve, amelynek három borda volt a szájában, a harmadik négyfejű párduc, melynek szintén négy szárnya volt. A negyedik állat közelebbről nem meghatározott, semmihez sem hasonlítható, ijesztő, rémületes, rendkívül erős, tízszarvú állat volt. Nagyokat mondó szája volt. Ez az utolsó állat, az utolsó nagy világbirodalom képviselője. Az egész földet bekebelezi, arra törekszik, hogy megváltoztassa az ünnepeket és a törvényt. Közben a mennyben izzó királyi trónokat állítanak fel, és az „Öregkorú” helyet foglal. Ruhája hófehér, haja, mint a tiszta gyapjú. Az állatok elvesztik ideig-óráig való hatalmukat, majd az ég felhőin egy emberfia (Az Ember) jön, aki az Öreg Korú elé lép. Hatalmat, dicsőséget és királyi uralmat kapott. Az ő országa örökkévaló ország, és minden hatalmasság neki engedelmeskedik.

Ez az Emberfia nem könnyen kapja meg királyi hatalmát. Kutatások szerint évezredekkel ezelőtt az ókori Keleten, Iránban, Szíriában, Mezopotámiában vártak egy „**Embernek**” nevezett megváltót, akiről úgy gondolták, hogy szenvedésen keresztül váltja meg az emberiséget. Ahogyan a jelenlegi emberiségnek az élén Ádám áll – ami annyit jelent, mint ember -, aki által behatolt a bűn a világba, úgy áll ez a várt „**Ember**” egy új, megváltott emberiség élén. Ézsaiás próféta is szenvedő megváltóról kapott kijelentést a Szentlélektől: **„Megvetett volt, és emberektől elhagyatott, fájdalmak férfia, betegség ismerője. Eltakartuk arcunkat előle, megvetett volt, nem törődtünk vele. Pedig a mi betegségeinket viselte, a mi fájdalmainkat hordozta. Mi meg azt gondoltuk, hogy Isten csapása sújtotta és kínozta. Pedig a mi vétkeink miatt kapott sebeket, bűneink miatt törték össze. Ő bűnhődött, hogy nekünk békességünk legyen, az ő sebei árán gyógyultunk meg.” (**Milyen nagy vigasz ez a mai különös járványos időben…)

 Most ez a várva várt mennyei király áll megalázottan és kigúnyolva a katonák előtt. És megy a keresztre. Meg-megbotlik, ezért egy Cirénei Simon nevű embert kényszerítenek a katonák arra, hogy vigye Jézus keresztjét. Idő előtt esetleg meg ne haljon, s nehogy elmaradjon a nagy látványosság. Útközben még mindenki rászórja Jézusra káromlásait, szidalmait. És ez nem szűnik akkor sem, amikor Jézus már a kereszten van. Nincs részvét, nincs együttérzés, nincs szánalom. Jézuson vezeti le mindenki a haragját. Mindenki látni akarja: Jézus úgy hal meg, mint a többi ember, nem történik itt semmi csoda, tehát nem lehet ő a Messiás, a Király. Meg kell halnia – akkor majd könnyebb lesz a lelkünknek, és elfelejthetjük ezt az egészet. És Jézus meghal. Legvégül panaszos zsoltárba foglalja szenvedésének kimondhatatlan és kifürkészhetetlen titkát, hogy elhagyatottá lett a kereszten. Jézus engedelmesen magára vette az átkot, bűneink büntetését. Jézus kiáltással az ajkán hal meg, ilyen „hamar” – ez rendkívüli, ez a csoda és a kegyelem. A mennyei Atya megelégelte a szenvedést, most már elég. Akin az elébb még a zsidók királyaként gúnyolódtak, szenvedésével az emberiség Megváltója, a menny és föld Királya lett. Aki az idők teljességében eljön hatalommal és dicsőségben és mindenki meg fogja látni benne a Királyt.

Valakinek a bűn miatt meg kellett halnia és Valaki vállalta a büntetést. Áldjuk az Urat, aki odaállt a mennyei Atya elé, és felvette büntetésünk: helyettünk, értünk, és miattunk!

Könyörögjünk Dsida Jenő versével: **Nagypénteki ima**

Uram, csúfoltak,/ Kínoztak téged/ Aki szerettél/ Minden szenvedőt.

Szegekkel vert a/ világ keresztre,/ Aki mindig csak/ Vigasztaltad őt.

Mi jót is tettem/ Én a világnak,/ Sok-sok napomon?

Csúfolnak?/ Kínoznak?/ Szegeznek engem?/Mért panaszkodom?

Uram, bocsáss meg!/ Haragban égni/ Nincs okom;

Egyebet kérni/ Nincs jogom;/ Uram, csak áldlak,/ Nem panaszkodom. ÁMEN

Hirdetés:

* a járványügyi helyzet miatt továbbra is hírlevélen illetve az internetes kapcsolaton keresztül tarthatjuk alkalmainkat: **vanyarc.egyhazkozseg.hu**

Az Úr áldjon és őrizzen mindenkit!

**Erős vár a mi Istenünk!**

Szeretettel: Szabó András lelk. (20-824-5104, email: andras.szabo@lutheran.hu; facebook)